RESOLUCIÓN do 3 de xullo de 2009, da Dirección de Recursos Humanos, pola que se abre o prazo para que determinado colectivo de persoal laboral das categorías de licenciados sanitarios do sector sanitario público, xestionado por entidades adscritas á Consellería de Sanidade e integrado no réxime estatutario polos procesos previstos no Decreto 91/2007, solicite o recoñecemento do grao II de desenvolvemento profesional.
SERVIZO GALEGO DE SAÚDE — III. OUTRAS DISPOSICIÓNS — 17/07/2009

De conformidade coa Orde do 28 de outubro de 2008 (DOG nº 213, do 3 de novembro), o persoal laboral fixo no 31-12-2005, que tivese optado pola súa integración no réxime estatutario, pertencente ás categorías sanitarias de licenciados con título de especialista en ciencias da saúde e licenciados sanitarios, poderá acceder ao grao II con efectos do 1 de xullo de 2008, nos termos establecidos no Decreto 155/2005, do 9 de xuño (DOG nº 112, do 13 de xuño), sobre o réxime extraordinario de recoñecemento do desenvolvemento profesional do persoal estatutario das categorías de licenciados sanitarios, coas particularidades establecidas no Decreto 91/2007, do 26 de abril, de integración no réxime estatutario do persoal laboral do sector sanitario público xestionado por entidades adscritas á Consellería de Sanidade, e na citada Orde do 28 de outubro de 2008.
Consonte o disposto na referida orde, corresponde a este centro directivo ditar a resolución de apertura do prazo para a presentación de solicitudes.
En uso desta facultade, esta dirección
RESOLVE:
Primeiro.-Obxecto.
De conformidade coa secuencia temporal establecida na Orde do 28 de outubro de 2008, segundo o disposto no Decreto 91/2007, do 26 de abril, esta resolución ten por obxecto iniciar o procedemento para o recoñecemento do grao II da carreira profesional do persoal das categorías de licenciados sanitarios que resultou integrado no réxime estatutario segundo o previsto no Decreto 91/2007, e establece o prazo para a presentación de solicitudes e da documentación acreditativa dos requisitos.
Segundo.-Ámbito de aplicación e requisitos.
Poderá solicitar o recoñecemento do grao II o persoal laboral fixo do sector sanitario público xestionado por entidades adscritas á Consellería de Sanidade no 31 de decembro de 2005, que resultou integrado no réxime estatutario como consecuencia dos procesos de integración derivados do Decreto 91/2007, pertencente ás categorías sanitarias de licenciados con título de especialista en ciencias da saúde e licenciados sanitarios, que teña acreditados os requisitos para acceder ao grao I establecidos na Resolución do 12 de novembro de 2008 (DOG nº 230, do 26 de novembro) e cumpra ou estea en condicións de cumprir os seguintes requisitos:
a) Ter a condición de persoal estatutario fixo, da correspondente categoría e/ou especialidade, obtida a través dos procesos previstos no Decreto 91/2007.
b) Ter prestados polo menos 12 anos de servizos na mesma categoría e/ou especialidade. Para estes efectos computaranse os servizos prestados como persoal laboral nas entidades incluídas no ámbito de aplicación do Decreto 91/2007, nos termos regulados no Decreto 155/2005, do 9 de xuño (DOG nº 112, do 13 de xuño). Este requisito acreditarase mediante certificación de servizos prestados emitida polo centro correspondente.
c) Estar en situación de activo ou asimilada, de conformidade co establecido na Lei 55/2003, do 16 de decembro, do Estatuto marco, acreditada mediante a certificación a que se fixo referencia no punto b) anterior.
d) Ter participado, nos cinco exercicios inmediatamente anteriores á data de efectos da convocatoria, nos obxectivos asistenciais, reflectidos nos programas especiais do complemento de produtividade variable da fundación pública sanitaria ou empresa pública na cal estivese prestando servizos, e acreditar o seu cumprimento nun 70% en cada un dos cinco exercicios ou nun 75% de media nos ditos exercicios, sen prexuízo do establecido na disposición terceira. Esta acreditación realizarase mediante certificación do director xerente do centro de que se trate de conformidade coa avaliación efectuada por este concepto.
Para valorar o cumprimento dos requisitos atenderase á data do 30 de xuño de 2008.
Terceiro.-Excepcións en situacións especiais.
Quedan exceptuados da acreditación do requisito a que se refire a letra d) da disposición segunda, os períodos de tempo en que o persoal permanecese nalgunha das seguintes situacións:
a) Situación de servizos especiais a que se refire o artigo 64 da Lei 55/2003, do 16 de decembro, do Estatuto marco do persoal estatutario dos servizos de saúde ou situación equivalente prevista na normativa laboral.
b) Os períodos de permisos sindicais.
c) Excedencia por coidado de familiares.
d) Licenza por maternidade.
e) Incapacidade temporal.
Cando, por razóns da organización do traballo establecida, un profesional non puidese acreditar a súa participación nos programas de obxectivos do complemento de produtividade variable, quedará exonerado do requisito a que se refire a letra d) da disposición segunda desta resolución. Nestes supostos o xerente do centro emitirá certificación acreditativa deste extremo, así como informe detallado da participación do profesional nos resultados da actividade do centro conforme se estableza nas condicións da avaliación.
Cuarto.-Prazo de presentación de solicitudes.
Cada profesional deberá cubrir unha única solicitude a través da Oficina Virtual do Profesional (Fides), axustándose necesariamente ao modelo establecido; unha vez cuberta a solicitude segundo se indica, deberá imprimir copia en papel e presentala a través de calquera dos procedementos do artigo 38 da Lei 30/1992, do 26 de novembro, xunto coa documentación acreditativa dos requisitos (certificación de servizos prestados e de avaliación dos obxectivos asistenciais), advírtese que na folla de solicitude debe figurar o selo de rexistro, os orixinais quedarán en poder da Administración e expedirase copia para o interesado. A solicitude deberá dirixirse á Dirección de Recursos Humanos do Servizo Galego de Saúde e presentarse no prazo que se inicia ao día seguinte da publicación desta resolución no Diario Oficial de Galicia e que finaliza o 30 de setembro de 2009.
Santiago de Compostela, 3 de xullo de 2009.
Esperanza Fernández Lago
Directora de Recursos Humanos